b"\n_START_ARTICLE_\nRajols\n_START_SECTION_\nDescripci\xc3\xb3\n_START_PARAGRAPH_\nMasia que consta de dos cossos, constru\xc3\xafts sobre el desnivell del terreny, i units esglaonadament. Tots dos estan coberts a dues vessants. La fa\xc3\xa7ana es troba a la part de ponent i presenta un portal rectangular amb la llinda molt assa\xc3\xafnada, tres finestres al primer pis i una de petita a les golfes. El cos annex devia constituir l'antiga herbera donat que encara s'hi veuen els pilars de pedra malgrat que les obertures hagin estat tapiades i convertides en habitatge. A l'angle d'uni\xc3\xb3 dels cossos, a la banda de llevant, hi ha un portalet reguardat per un teulat al damunt. A llevant, tamb\xc3\xa9 hi ha un altre portal amb llinda de roure i tres finestres al primer pis. Est\xc3\xa0 constru\xc3\xafda en lleves de pedra, pedra carejada i fusta.\n_START_SECTION_\nHist\xc3\xb2ria\n_START_PARAGRAPH_\nMas del terme de Tavertet que es degu\xc3\xa9 construir vers el segle XVII, donat que no es troba registrat en els fogatges del XVI. Pertany al patrimoni d'una gran finca que engloba el senyorial mas de l'Avenc."